Moord op Siemens ‘haarfyn beplan’ | Netwerk24
Moord op Siemens ‘haarfyn beplan’
Deur Alzane Narrain 08 November 2018 18:56
Stanley Kibi Bakili Foto: Mlungisi Louw
Die sluipmoord op Louis Siemens (52), besturende direkteur van die CityMed-daghospitaal in Bloemfontein, was afskuwelik en wreed, het regter Celéste Reinders in die hooggeregshof in Bloemfontein gesê.
“Hy was ’n mediese dokter in die fleur van sy lewe en met sy dood het al die kennis wat hy gehad het, verlore gegaan.”
Sy het Xolisile Mbebeto (38) tot altesaam 35 jaar tronkstraf gevonnis op aanklagte van moord met voorbedagte rade en die onwettige besit van ’n vuurwapen en ammunisie. Hy is effektief 22 jaar tronk toe gestuur omdat hy van die vonnisse gelyklopend sal uitdien.
Uit Mbebeto se pleitverduideliking is dit duidelik dat die moord op 10 Mei vanjaar in die kelderverdieping van die Prellerplein-winkelsentrum in Bloemfontein haarfyn beplan is.
Die vermeende baasbrein, Kibi Stanley Bakili (37), het seker gemaak die huurmoordenaar, Mbebeto, het presies geweet hoe en wanneer om Siemens te vermoor.
Bakili het twee dae voor die moord vir Mbebeto na Siemens se werkplek in Prellerplein gebring.
Op die dag van die moord het Bakili die wegkom-motor vir Mbebeto gegee, maar omdat hy nie kon bestuur nie, het hy sy vriend, Jali, gekry om die motorbestuurder te wees.
Dié twee het die voertuig in die kelderverdieping van die gebou beskadig voordat Mbebeto Siemens doodgeskiet het.
Ná die moord is hulle na Bakili se huis in die Lilyvale-landgoed in Bloemfontein en daarna na die Windmill Casino waar Mbebeto sy betaling sou ontvang. Bakili het hulle daar afgelaai en ’n sleutel vir ’n kamer in die hotel vir hulle gegee. Hulle het niks weer van hom of hul geld gehoor nie.
Mbebeto, wat vantevore in die tronk was, het Bakili ontmoet toe hy Mbebeto se selmaat in die tronk besoek het, lui sy pleitverduideliking.
Daarna het hy hom in Maart vanjaar weer raakgeloop en hulle het drankies gedrink. Bakili het daarvoor betaal. Hulle het selfoonnommers uitgeruil.
Die volgende Maandag het Bakili hom gevra om ’n vrou wat ’n getuie in ’n bedrogverhoor teen hom is, tereg te stel.
Mbebeto het kop uitgetrek toe die vrou agtergekom het hy agtervolg haar.
Bakili het daarna gesê hy het ’n groter werk vir hom. Dit was die moord op Siemens.
* Mbebeto, met ’n kaalgeskeerde kop, het ooglopend baie pyn verduur toe hy op krukke by die beskuldigdebank ingestap het. Sy gesig het telkens van pyn vertrek.
* Omdat vir Mbebeto se veiligheid gevrees word, is ’n bevel verlede maand in die landdroshof in Bloemfontein uitgereik dat geen foto’s van hom gepubliseer mag word nie en ook nie bekend gemaak mag word waar hy aangehou word nie.